text: Ribe-Esbjerg vandt 25-21 over rivalerne fra Bjerringbro-Silkeborg
  10 april 2017 kl. 20.36
  Ribe-Esbjerg førte an og slog på hjemmebane Bjerringbro-Silkeborg, da de to klubber indledte deres slutspil mandag aften i Esbjerg.
  Ribe-Esbjergs håndboldherrer var topmotiveret mandag aften, da klubben hjemme debuterede i DM-slutspillet.
  Det skete på fornem vis, da Ribe-Esbjerg besejrede favoritterne fra Bjerringbro-Silkeborg (BSV) med 25-21 i det første opgør i gruppe 2.
  Ribe-Esbjerg HH sluttede på syvendepladsen i grundspillet, hvor mesterholdet BSV tog andenpladsen og dermed også fik to point med over i slutspillet.
  Dermed har begge klubber efter en enkelt kamp to point i gruppen, der også tæller TTH Holstebro og Mors-Thy Håndbold, der ikke har været i kamp endnu.
  TTH Holstebro har et enkelt point med i slutspillet, mens Mors-Thy skal spille sig til at få point.
  BSV sluttede grundspillet af med at besejre Ribe-Esbjerg på udebane i den sidste kamp, men mandag aften kom hjemmeholdet bedst ind i kampen.
  Efter et kvarter førte Ribe-Esbjerg 8-5, og tendensen fortsatte igennem første halvleg, hvor hjemmeholdet fem minutter før pausen var foran 11-7.
  Sebastian Skube tordnede bolden i kassen til 8-11 for BSV, men få sekunder senere bragte Jacob Holm Ribe-Esbjerg foran med fire mål igen, som om intet var hændt.
  Jacob Holm var første halvlegs helt store profil. Den 21-årige back scorede nærmest efter behag og satte BSV's forsvar på hårdt arbejde.
  Otte gange bankede Jacob Holm bolden i kassen i første halvleg, og det var stærkt medvirkende til, at Ribe-Esbjerg gik til pausen foran 14-9.
  BSV skulle op i gear i anden halvleg, men gæsterne havde det svært og med et kvarter igen havde man blot barberet hjemmeholdets føring med et enkelt mål.
  Foran 18-14 kunne der opstå spænding, men med ti minutter igen var Ribe-Esbjerg stadig front nu med 21-17, da hjemmeholdets Lukas Karlsson bragede bolden i nettet for hjemmeholdet.
  Den 43-årige målmandsveteran Søren Haagen leverede en lang række pragtredninger for Ribe-Esbjerg, og Jacob Holm blev ved med at score og gjorde det til 25-19, da der var fem minutter igen med sin 12. scoring i kampen.
  BSV kunne ikke stille noget op på dagen, og Ribe-Esbjerg kunne efter 60 minutter juble over indledningen på slutspillet.
  